บลจ.ธนชาตคลอดกองทุนเกาหลีขายพรุ่งนี้
บลจ.ธนชาต เปิดขายกองทุนตราสารหนี้ภาครัฐของประเทศเกาหลีใต้ อายุ 11 เดือน ลงทุนขั้นต่ำ 5,000 บาท
22 มิ.ย. 2553

บลจ.ธนชาต เปิดขายกองทุนตราสารหนี้ภาครัฐของประเทศเกาหลีใต้ อายุ 11 เดือน ลงทุนขั้นต่ำ 5,000 บาท
บริษัทหลักทรัพย์จัดการกองทุน (บลจ.) ธนชาต เปิดเผยว่า บริษัทจะเสนอขายกองทุนเปิดธนชาตตราสารหนี้ต่างประเทศ 60 (T-FixFIF60) อายุโครงการประมาณ 11 เดือน มูลค่าโครงการ 1,000 ล้านบาท  เสนอขายเพียงครั้งเดียว (IPO) ระหว่างวันที่  23 – 29 มิ.ย.53 ลงทุนขั้นต่ำ 5,000 บาท
กองทุน T-FixFIF60 เป็นกองทุนที่มีเป้าหมายที่จะลงทุนในตราสารหนี้ภาครัฐของประเทศเกาหลีใต้ เช่น พันธบัตรธนาคารแห่งชาติเกาหลีใต้ พันธบัตรรัฐบาลเกาหลีใต้ กองทุนจะป้องกันความเสี่ยงอัตราแลกเปลี่ยนเต็มจำนวนสำหรับมูลค่าตราสารหนี้ประเทศเกาหลีใต้ที่กองทุนลงทุน กองทุนดังกล่าวเป็นทางเลือกให้กับผู้ลงทุนที่ต้องการกระจายเงินลงทุนบางส่วนไปลงทุนในตราสารหนี้ต่างประเทศ เพื่อโอกาสในการรับผลตอบแทนที่สูงกว่าดอกเบี้ยเงินฝากในประเทศ และเข้าใจความเสี่ยงของการลงทุนในตราสารหนี้ในต่างประเทศ และประเทศที่กองทุนไปลงทุน